Entremistanto, os uruk-hai que levan prisioners a Merry y Pippin son acotolaus per os chinets de Rohan exiliaus y os hobbits aconsiguen fuyir d'a batalla, internando-se en a selva de Fangorn. Aragorn, Legolas y Gimli, que heban iu dimpués d'ells, se troban con as restas d'a batalla y siguen as pisadas d'os suyos amigos dica l'interior d'a selva. En ella se retroban con Gandalf, a qui creyeban muerto dimpués d'a suya caita per o puent de Moria, y una vegada les informa de que ha deixau a Merry y Pippin en buenas mans, s'endrezan chuntos enta Edoras, capital de Rohan, pa charrar con o rei Théoden. Manimenos, iste se troba enchizau per Saruman gracias a l'aduya d'o consellero d'o rei, Gríma, que treballa en secreto pa lo mago. Baixo lo suyo influixo, desterró a lo suyo sobrino Éomer dimpués d'a muerte de Théodred, o suyo fillo y hereu a la cadiera reyal. Gandalf aconsigue liberar-le y Théoden decide refuchiar a lo suyo pueblo en a fortaleza d'a Foz d'Helm con a finalidat de no ir por as pinganetas a un conflicto ubierto con Isengard en Edoras.